**Tervetuloa aloittamaan uutta lukuvuotta 7.8.2020**

Jyväskylän kaupungin perusopetuksen koulujen lukuvuosi käynnistyy keskiviikkona 12. elokuuta.  Reilut 12 500 oppilasta palaa kesälomilta takaisin kouluille lähiopetukseen. Koronaepidemian johdosta kaksi ensimmäistä koulupäivää on varattu kouluilla käytäntöjen opetteluun ja harjoitteluun sekä ryhmäytymiseen erityisesti uusien koulun aloittavien oppilaiden kanssa. Monet käytänteet ovat toki tuttuja jo toukokuulta, kun kouluihin palattiin pariksi viikoksi pitkän etäopetusjakson jälkeen. Koulujen henkilökunta käy yleiset ohjeistukset sekä omalle koululle räätälöidyt käytännöt läpi omissa koulutuspäivissään. Näin oppilaiden ja henkilökunnan paluu koulutyöhön sujuu kaikkien turvallisuus huomioiden.

Lukuvuoden aloituksen suunnittelussa on otettu huomioon opetus- ja kulttuuriministeriön sekä Terveyden ja hyvinvoinnin laitoksen (THL) päivitetyt ohjeet. Ohjeet on sovitettu kunkin koulun arjen käytäntöihin.
Jyväskylän kaupunki ja perusopetuspalvelut seuraavat mahdollisia uusia valtakunnallisia linjauksia päivittäin ja tarvittaessa koulujen ohjeistuksia ja käytäntöjä päivitetään tilanteen mukaisesti. Jyväskylän kaupungin koronatieto ja -ohjeistukset on koottu nettisivuille [www.jyvaskyla.fi/terveys/korona](https://www.jyvaskyla.fi/terveys/korona), sivulta pääsee myös perusopetuksen omiin ohjeisiin.

**Kouluun tullaan vain terveenä**

Jos oppilas joutuu jäämään kotiin sairastumiseen viittaavien oireiden vuoksi, on tästä ilmoitettava kouluun. Oppilaan sairastuessa koulupäivän aikana, asiasta ilmoitetaan huoltajalle. Oppilas odottaa kotiin noutavaa huoltajaa yhdessä koulun aikuisen kanssa tarkoitusta varten varatussa erillisessä tilassa.

Riskiryhmään kuuluvien lasten lähiopetukseen osallistuminen arvioidaan erikseen hoitavan lääkärin kanssa. Lapsen opetusjärjestelyistä sovitaan tämän jälkeen koulun kanssa erikseen.

**Opetus järjestetään kouluissa mahdollisimman normaalisti hyvä hygienia ja turvavälit huomioiden**

Koulut järjestävät opetusta normaalin tuntijaon ja työjärjestyksen mukaisesti. Ryhmien välisiä tarpeettomia lähikontakteja vältetään kaikissa tilanteissa. THL:n suosituksen mukaisesti vuosiluokkien 1.-6. opetusryhmät pyritään pitämään omina ryhminään ja mahdollisuuksien mukaan toisistaan erillään. Opetusryhmät voivat olla kuitenkin sekaryhmiä silloin, kun se on tarkoituksenmukaista esimerkiksi taito- ja taideaineiden ja valinnaisaineiden opetuksessa.  Perusopetuksen vuosiluokkien 7.-9. luokkien oppilaat opiskelevat tavanomaisen lukujärjestyksen mukaan. Välitunneille ja ruokailuun siirrytään porrastetusti ryhmittäin.  Koulukuljetukset järjestetään normaaliin tapaan yleisiä hygieniasääntöjä noudattaen.

Kouluarjen ulkopuolelta tulevien ihmisten liikkumista kouluilla rajoitetaan edelleen ja etätapaamisia vanhempien kanssa suositaan. Jos tapaamisia vanhempien kanssa, tai muita kokoontumisia, kuten vanhempainiltoja järjestetään, täytyy näissä huomioida koulutilojen hygienia- ja turvavälikäytänteet.

Kouluissa opastetaan lapsia noudattamaan hyviä hygieniakäytänteitä. Käsien pesu sekä oikea yskimistekniikka muistutellaan mieliin. Hyvää hygieniaa ylläpidetään tehostetulla käsienpesulla ja ohjaamalla lapsia yskimään hihaan tai kertakäyttöiseen nenäliinaan. Kädet pestään aina kouluun tullessa ja sieltä lähdettäessä. Myös ennen ruokailua sekä välitunnilta palatessa kädet pestään huolella. Ensimmäisinä koulupäivinä oppilaiden kanssa keskustellaan myös korona-ajan kokemuksista kevään ja kesän ajalta.

Aamu- ja iltapäivätoiminta Jälkkäri pyritään käynnistämään normaalisti ja toiminnassa huomioidaan kouluarjen mukaisesti koronaepidemia-ajan käytänteet.

Mukavaa ja turvallista koulunaloitusta toivottaen,
palvelujohtajat Sami Lahti ja Tuija Rasinen